2009/0035 (COD)

EUROOPA KOMISJONI TEATIS EUROOPA PARLAMENDILE (esitatud Euroopa Liidu toimimise lepingu artikli 294 lõike 6 alusel) nõukogu seisukoha kohta,

nõukogu esimesel lugemisel võetud seisukohaga, mille eesmärk on võtta vastu Euroopa Parlamendi ja nõukogu direktiiv, millega muudetakse nõukogu direktiivi 78/660/EMÜ (mis käsitleb teatavat liiki äriühingute raamatupidamise aastaaruandeid) seoses mikro-majandusüksustega

(EMPs kohaldatav tekst)

TAUST

Euroopa Parlamendile ja nõukogule ettepaneku edastamise kuupäev (KOM(2009) 83 (lõplik) – 2009/0035 COD): | 26.2.2009 |

Euroopa Majandus- ja Sotsiaalkomitee arvamuse kuupäev: | 15.7.2009 |

Euroopa Parlamendi arvamuse kuupäev, esimene lugemine: | 10.3.2010 |

Muudetud ettepaneku edastamise kuupäev: | Ei kohaldata |

Nõukogu seisukoha vastuvõtmise kuupäev: | 12.9.2011 |

KOMISJONI ETTEPANEKU EESMÄRK

Komisjoni ettepanek võeti vastu parema õigusloome algatuse raames. Ettepaneku eesmärk oli pakkuda liikmesriikidele võimalus jätta mikro-majandusüksused välja neljanda äriühinguõiguse direktiivi[1] reguleerimisalast, et lihtsustada ja täiustada olemasolevat õigusraamistikku ning piirata ELi mikro-majandusüksuste raamatupidamisnõuetest tulenevat kohustust esitada teavet, et:

- vähendada halduskoormust; ning

- võimaldada mikro-majandusüksuste suhtes kehtestatavate aruandlusnõuete kooskõlastamist aruannete kasutajate ja koostajate tegelike vajadustega.

MÄRKUSED NÕUKOGU SEISUKOHA KOHTA

3.1 Üldised märkused

Kõnealune kiirendatud menetlusega muudatusettepanek, mis kuulub parema õigusloome kava olulisemate prioriteetide hulka, tehti 2009. aasta veebruaris eesmärgiga õigusakte lühikeses perspektiivis oluliselt lihtsustada.

Pärast seda, kui Euroopa Parlament esitas 2008. aasta detsembris komisjonile taotluse jätkata raamatupidamisstandardite lihtsustamist, avaldas Euroopa Parlament oma 2010. aasta märtsi seadusandlikus resolutsioonis ettepanekule tunnustust. Siiski lepiti muu hulgas kokku muudatusettepanekus, mille kohaselt ettevõtjatel säilib endiselt ELi õigusaktides sätestatud kohustus pidada arvestust ettevõtja äritehingute ja finantsolukorra kohta.

Nõukogu tunnustas üldjoones komisjoni eesmärki lihtsustada mikro-majandusüksustega seotud praeguseid õigusakte. Ehkki enamik nõukogust tunnustas komisjoni ettepanekut, asus blokeeriv vähemus seisukohale, et komisjoni ettepanek ei ole kõige sobivam vahend seatud eesmärkide saavutamiseks. Nõukogu seisukoht on kompromiss kahe eespool nimetatud arvamuse vahel. Eelkõige säilitatakse mikro-majandusüksuste suhtes ELis kehtiv aruannete koostamise kohustus.

3.2 Järelmeetmed seoses Euroopa Parlamendi tehtud muudatusettepanekutega

1. Muudatusettepanek, mille kohaselt mikro-majandusüksused on jätkuvalt kohustatud pidama arvestust ettevõtja äritehingute ja finantsolukorra kohta: kõnealune muudatusettepanek on olulises osas säilitatud nõukogu seisukoha põhjenduses 5 (viimane lause).

2. Mitmed muudatusettepanekud, milles rõhutatakse, et liikmesriikidel peab olema õigus otsustada, kas vabastada mikro-majandusüksused nõuete täitmisest või mitte, võttes eelkõige arvesse seda, kui palju on asjaomases liikmesriigis ettevõtjaid, kelle suhtes asjaomases direktiivis sätestatud künniseid kohaldatakse: kõnealused muudatusettepanekud on olulises osas säilitatud nõukogu seisukoha põhjendustes 6 ja 7 ning artiklis 2.

3.3 Nõukogu seisukohas esitatud uued meetmed

Komisjoni tegi ettepaneku muuta direktiivi 78/660/EMÜ (mis käsitleb ELi piiratud vastutusega äriühingute raamatupidamise aastaaruandeid) järgmiselt:

3. luua mikro-majandusüksuste kategooria, mis hõlmab äriühinguid, mis oma bilansipäeval ei ületa kolme järgmise kriteeriumi seast kahe piiranguid:

4. bilansimaht: 500 000 eurot;

5. netokäive: 1 000 000 eurot

6. keskmine töötajate arv aruandeaastal: 10

7. liikmesriigid võivad vabastada nende jurisdiktsiooni alla kuuluvad mikro-majandusüksused direktiivis 78/660/EMÜ sätestatud mis tahes kohustustest.

Nõukogu seisukohas toetati lähenemisviisi, mille kohaselt mikro-majandusüksuste jaoks luuakse eraldi kategooria, kuid tehti ka ettepanek võtta kasutusele uus määratlus, mille kohaselt bilansimahu künnist vähendatakse 250 000 euroni ning netokäibe künnist 500 000 euroni. Komisjoni hinnangul toob nõukogu seisukohas nimetatud madalamate künniste kohaldamine kaasa selle, et lihtsustamismeetmeid kohaldatakse ligikaudu 15 % väiksema arvu äriühingute suhtes kui komisjoni ettepaneku puhul.

Nõukogu tegi ettepaneku, et liikmesriikidel ei peaks olema õigust vabastada automaatselt mikro-majandusüksused ELi raamatupidamisnõuete täitmisest ning pakkus selle asemel välja, et liikmesriigid võiksid vastu võtta eri lihtsustamismeetmeid, mis muu hulgas hõlmavad järgmist:

- võimalus esitada aruannetes vähem teavet, kasutades lihtsustatud bilansi- ja kasumiaruande vormi. Peale selle võib liikmesriik vabastada mikro-majandusüksused kohustusest arvestada teatavate kulude puhul välja aastalõpu viitlaekumised ja ettemaksed;

- võimalus vähendada oluliselt sellise teabe mahtu, mis üldjuhul esitatakse aruande lisades ning anda luba avaldada kõnealune teave bilansi lõpus.

- võimalus vabastada mikro-majandusüksused aruande avaldamise kohustusest, tingimusel et aruanne esitatakse pädevale asutusele, kes sisestab riiklikku registrisse vähemalt bilansi.

Selleks et pakkuda kindlustunnet ning muuta mikro-majandusüksuste aruanded paremini võrreldavaks, tegi nõukogu ettepaneku, et mikro-majandusüksuse kategooriasse kuuluvatel ettevõtjatel tuleks keelata õiglase väärtuse arvestuse kasutamine.

Erinevalt komisjoni ettepanekust tuleks mikro-majandusüksusel vastavalt nõukogu seisukohale jätkata ELi teatavate raamatupidamiskohustuste täitmist, mis muu hulgas hõlmab näiteks väärtuse hindamise üldeeskirju, bilansi- ja kasumiaruande kohustuslikku vormi, samuti minimaalsete läbipaistvusnõuete täitmist.

KOKKUVÕTE

Nõukogu võttis oma seisukohta vastu esimesel lugemisel kvalifitseeritud häälteenamusega. Ehkki nõukogu seisukohas on komisjoni ettepanekut oluliselt muudetud, eriti mikro-majandusüksuse määratluse puhul, järgitakse seisukohas siiski komisjoni ettepaneku põhieesmärki vabastada mikro-majandusüksused mitmest koormavast raamatupidamiskohustustest ELi tasandil. Võrreldes komisjoni ettepanekuga, millega nähti ette mikro-majandusüksuste täielik vabastamine ELi raamatupidamisnõuete täitmisest, piirdutakse nõukogu seisukohas kindlaksmääratud valdkondades kohustuste vähendamisega, mis siiski võimaldab teha olulise sammu lihtsustamise suunas

Seetõttu leiab komisjon, et ta on valmis nõukogu seisukohta toetama. Pidades silmas Euroopa Parlamendi arvamust esimesel lugemisel, kohustub komisjon hõlbustama institutsioonidevahelisi läbirääkimisi, et saavutada mõlemat kaasseadusandjat rahuldav kompromiss.

[1] Direktiiv 78/660/EMÜ, 25. juuli 1978, mis põhineb asutamislepingu artikli 54 lõike 3 punktil g ja käsitleb teatavat liiki äriühingute raamatupidamise aastaaruandeid (EÜT L 222, 14.8.1978, lk 11).